FI Euroopan unionin virallinen lehti L 327/22

KOMISSION PÄÄTÖS,

tehty 3 päivänä marraskuuta 2008

terveystakeiden vahvistamisesta hevoseläinten kuljettamiseksi yhdestä kolmannesta maasta toiseen kolmanteen maahan neuvoston direktiivin 91/496/ETY 9 artiklan 1 kohdan c alakohdan mukaisesti

(tiedoksiannettu numerolla K(2008) 6296)

(ETA:n kannalta merkityksellinen teksti)

(2008/907/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 9 artiklan 1 kohdan c alakohdan,

sekä katsoo, että

(1) Terveystakeiden vahvistamisesta hevoseläinten kuljettamiseksi yhdestä kolmannesta maasta toiseen kolmanteen maahan neuvoston direktiivin 91/496/ETY 9 artiklan 1 kohdan c alakohdan mukaisesti 13 päivänä heinäkuuta 1994 tehtyä komission päätöstä 94/467/EY (2) on muutettu useita kertoja ja huomattavilta osilta (3). Sen vuoksi olisi selkeyden ja järkeistämisen takia kodifioitava mainittu päätös.

(2) Direktiivin 91/496/ETY 9 artiklan 1 kohdan c alakohdan mukaisesti on vahvistettava terveystakeet eläinten kuljettamiseksi yhdestä kolmannesta maasta toiseen kolmanteen maahan. Yhdestä kolmannesta maasta tulevien hevoseläinten siirrot toiseen kolmanteen maahan ovat aiheuttaneet tiettyjä ongelmia.

(3) Komission päätöksessä 92/260/ETY (4) vahvistetaan eläinten terveyttä koskevat vaatimukset ja eläinlääkärintodistukset rekisteröityjen hevosten väliaikaisessa maahantuonnissa. Kyseiset vaatimukset antavat tarvittavat takeet yhteisön eläintautitilanteen huomioon ottaen. Sen vuoksi olisi yhdestä kolmannesta maasta tulevien hevoseläinten toiseen kolmanteen maahan tapahtuviin siirtoihin sovellettavien terveystakeiden osalta viitattava päätöksessä 92/260/ETY vahvistettuihin terveysvaatimuksiin. Mainitussa päätöksessä edellytetään muun muassa, että hevoset ovat olleet tietyn ajan lähettävässä maassa. Oleskelu jäsenvaltioissa tai eräissä luetelluissa kolmansissa maissa voidaan kuitenkin ottaa huomioon kyseisen oleskeluajan laskemisessa, jos vähintään samat terveysvaatimukset täyttyvät.

(4) Tässä päätöksessä määrätyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Yhdestä kolmannesta maasta tulevat ja toiseen kolmanteen maahan tarkoitetut hevoseläimet voivat olla lähtöisin ainoastaan päätöksen 92/260/ETY liitteessä I mainitusta kolmannesta maasta.

2. Edellä 1 kohdassa tarkoitettujen hevoseläinten mukaan on liitettävä todistus nimeltä ”Kauttakuljetustodistus hevoseläinten kuljettamiseksi yhdestä kolmannesta maasta toiseen kolmanteen maahan”. Mainittuun todistukseen on otettava lähtömaana olevaa kolmatta maata vastaavan, päätöksen 92/260/ETY liitteessä II esitetyn terveystodistuksen I, II ja III kohta lukuun ottamatta e alakohdan v alakohtaa. Siihen on lisättävä kohdat seuraavasti:

”IV Hevoseläimet ovat lähtöisin: … (maa) ja niiden määräpaikka on: … (maa) V Virkaeläinlääkärin leima ja allekirjoitus: …”

3. Poiketen siitä, mitä 2 kohdassa säädetään ja ainoastaan kun on kyse rekisteröidyistä hevoseläimistä, korvataan päätöksen 92/260/ETY liitteen II todistuksissa A, B, C, D ja E olevan III osan d alakohdan kolmannessa luetelmakohdassa oleva maiden luettelo mainitun päätöksen liitteessä I olevalla A–E ryhmään kuuluvien kolmansien maiden luettelolla.

2 artikla

Kumotaan päätös 94/467/EY.

Viittauksia kumottuun päätökseen pidetään viittauksina tähän päätökseen liitteessä II olevan vastaavuustaulukon mukaisesti.

3 artikla

Tämä päätös on osoitettu kaikille jäsenvaltioille.

Tehty Brysselissä 3 päivänä marraskuuta 2008. Komission puolesta José Manuel BARROSO Puheenjohtaja

(1) EYVL L 268, 24.9.1991, s. 56.

(2) EYVL L 190, 26.7.1994, s. 28.

(3) Katso liite I.

(4) EYVL L 130, 15.5.1992, s. 67.